इस्लामाबाद. पाकिस्तान के प्रधानमंत्री नवाज शरीफ ने अपने कार्यालय के स्टाफ में से 30 प्रतिशत की छुट्टी कर दी है। उनके सरकारी आवास तक जाने वाली सड़कों के सौंदर्यीकरण की योजना भी रद्द कर दी गई है।
तीसरी बार प्रधानमंत्री बनने के बाद शरीफ ने सरकारी खर्च में कटौती लागू कर दी है। प्रधानमंत्री आवास इस्लामाबाद के बीचों बीच उच्च सुरक्षा वाले रेड जोन में है। वहां तक जाने वाली सड़कों के सौंदर्यीकरण की परियोजना पूर्ववर्ती पाकिस्तान पीपुल्स पार्टी की सरकार ने शुरू की थी।
मुशर्रफ को नहीं मिली जमानत
बलूच नेता अकबर बुग्ती हत्याकांड में परवेज मुशर्रफ को मंगलवार को कोर्ट ने जमानत देने से मना कर दिया। क्वेटा में आतंकरोधी कोर्ट ने सोमवार को उनके मामले में फैसला सुरक्षित रखा था। जज मुहम्मद इस्माइल बलोच ने मंगलवार को फैसला सुनाया। इसी कोर्ट ने सोमवार को मुशर्रफ के खिलाफ गैर जमानती वारंट जारी किया था क्योंकि वे कई बार से कोर्ट में नहीं आ रहे ते। मुशर्रफ अपने फार्महाउस में कैद हैं।
मेरी हत्या की साजिश थी : इमरान
लाहौर में तहरीक-ए-इंसाफ पार्टी के अध्यक्ष इमरान खान ने कहा है कि चुनाव से पहले उनकी हत्या की साजिश थी। उन्होंने पत्रकारों से कहा, ‘सरकार ने मुझे बताया था कि 11 मई के चुनाव से पहले मेरी हत्या हो सकती है। वे सात मई को चुनाव रैली के दौरान गिर पड़े थे। उनके सिर में 28 टांके आए थे। अभी तक डॉक्टरों की सलाह पर वे आराम कर रहे हैं।’
अचकजई बने बलूचिस्तान के नए गवर्नर
राष्ट्रपति आसिफ अली जरदारी ने राष्ट्रवादी नेता मुहम्मद खान अचकजई को बलूचिस्तान का नया गवर्नर नियुक्त किया है। वे पख्तुनख्वा मिल्ली अवामी पार्टी के अध्यक्ष महमूद खान अचकजई के बड़े भाई हैं। यह पार्टी हाल में बलूचिस्तान में पीएमएल-एन के साथ सरकार में शामिल हुई है। पीएमएल-एन ने सबसे बड़ी पार्टी होने के बावजूद राज्य में नेशनल पार्टी का मुख्यमंत्री और मिल्ली अवामी पार्टी का गवर्नर बनाने का ऐलान किया था।
hin_Deva hin_Deva hin_Deva hin_Deva awa_Deva hin_Deva awa_Deva awa_Deva